Raġel mhux ħati li ħebb għas-sieħeb tal-eks-mara Maġistrat illiberat raġel akkużat li ħebb għas-sieħeb tal-eks-mara tiegħu wara li dawn għażlu li ma jixhdux fil-kawża. Joseph Darmanin ta' 48 sena mill-Qrendi kien mixli li fis-27 ta' Jannar 2018 f'Birkirkara ikkaġuna ferita gravi fuq Dennis Demicoli kif ukoll li beżża' u ta fastidju kemm lilu kif ukoll lil Fiona Borg. Iż-żewġt irġiel waħħlu f'xulxin għal min ħebb għal min l-ewwel f'dan l-inċident li kellu l-bidu tiegħu wara li l-missier innota tbenġila f'dahar ibnu. Għalkemm fl-istqarrija lill-Pulizija l-missier qal li ibnu stqarr miegħu li kien is-sieħeb t'ommu li tah daqqa ta' sieq, meta żewġ social workers marru l-iskola t-tifel qalilhom li seta weġġa' waqt li kien qed jilgħab goff ma' sħabu. Fl-inċident Darmanin deher iżomm ħadida imma s-CCTV camera ma qabditx l-argument jew lit-tnejn li huma jiġġieldu. B'Demicoli u Borg jagħżlu li ma jixhdux, il-Maġistrat Astrid May Grima ikkonkludiet li l-akkużi tal-Pulizija ma ġewx pruvati. Il-prosekuzzjoni f'dan il-każ tmexxiet mill-Ispettur Elton Taliana waqt li Darmanin kellu jiddefendih lill-Avukat Alfred Abela.